Zec 1 । AsmULB । STEP । দাৰিয়াবচৰ ৰাজত্বৰ দ্বিতীয় বছৰৰ অষ্টম মাহত, ইদ্দোৰ নাতিয়েক বেৰেখিয়াৰ পুত্ৰ জখৰিয়া ভাববাদীৰ ওচৰলৈ যিহোৱাৰ বাক্য আহিলঃ\nমন পালটাবলৈ আমন্ত্ৰণ। জখৰিয়াৰ প্ৰথম আৰু দ্বিতীয় দৰ্শন।\n1দাৰিয়াবচৰ ৰাজত্বৰ দ্বিতীয় বছৰৰ অষ্টম মাহত, ইদ্দোৰ নাতিয়েক বেৰেখিয়াৰ পুত্ৰ জখৰিয়া ভাববাদীৰ ওচৰলৈ যিহোৱাৰ বাক্য আহিলঃ\n2"যিহোৱাই তোমালোকৰ পূৰ্ব্ব-পুৰুষসকলৰ ওপৰত অতিশয় অসন্তুষ্ট হৈছিল! 3সেই কাৰণে তুমি লোকসকলক কোৱাঃ 'বাহিনীসকলৰ যিহোৱাই এই কথা কৈছে,\n"তোমালোকে মোলৈ ঘূৰা!" এয়ে বাহিনীসকলৰ যিহোৱাৰ বাক্য;\n"তেতিয়া মই তোমালোকলৈ ঘূৰিম!" এই কথা বাহিনীসকলৰ যিহোৱাই কৈছে।\n4তোমলোকৰ পূৰ্ব-পুৰুষসকলৰ নিচিনা তোমালোক নহ'বা; যিসকলৰ আগত আগৰ কালৰ ভাবাদীসকলে কৈছিল, "বাহিনীসকলৰ যিহোৱাই এই কথা কৈছেঃ তোমালোকে নিজ নিজ কু-পথৰ, আৰু নিজ নিজ কু-কাৰ্য্যৰ পৰা ঘূৰা!" কিন্তু তেওঁলোকে সেই কথা নুশুনিলে, বা মোলৈ কাণ নিদিলে।" এয়ে যিহোৱাৰ ঘোষণা।\n5"তোমালোকৰ পূৰ্ব্ব-পুৰুষসকল ক'ত? আৰু ভাববাদীসকল চিৰকাললৈকে জীয়াই আছে নে?\n6কিন্তু মোৰ দাস ভাববাদীসকলক মই আজ্ঞা কৰা মোৰ বাক্য আৰু নিয়মবোৰ\nতোমালোকৰ পূৰ্ব্ব-পুৰুষসকলৰ কাণত পৰা নাছিল নে?\nতেতিয়া তেওঁলোকে মন পালটন কৰি ক'লে, 'আমাৰ আচাৰ-ব্যৱহাৰ আৰু আমাৰ কাৰ্য্য অনুসাৰে আমালৈ কৰিবৰ কাৰণে বাহিনীসকলৰ যিহোৱাই থিৰ কৰাৰ দৰে তেওঁ আমালৈ কৰিলে'।"\n7দাৰিয়াবচৰ ৰাজত্বৰ দ্বিতীয় বছৰৰ একাদশ, অৰ্থাৎ চবাট মাহৰ চৌবিশ দিনৰ দিনা ইদ্দোৰ নাতিয়েক বেৰেখিয়াৰ পুত্ৰ জখৰিয়া ভাববাদীক যিহোৱাৰ দ্বাৰাই এই বাক্য জনোৱা হ'ল, 8"মই ৰাতি দৰ্শনত দেখিলোঁ যে, এজন লোকে এটা ৰঙা ঘোঁৰাত উঠি সমতলত থকা মেন্দি গছবোৰৰ মাজত থিয় হৈ আছিল; আৰু তেওঁৰ পাছত ৰঙা, মুগা আৰু বগা বৰণীয়া কেইবাটাও ঘোঁৰা আছিল। 9তেতিয়া মই সুধিলোঁ, "হে মোৰ প্ৰভু, এইবোৰ কি বস্তু?" তেতিয়া মোৰ লগত কথা হোৱা দূতজনে মোক ক'লে, "এইবোৰ কি বস্তু সেই বিষয়ে মই তোমাক দেখুৱাম।"\n10তেতিয়া মেন্দি গছবোৰৰ মাজত থিয় দি থকা সেই লোকজনে উত্তৰ দি ক'লে, "পৃথিৱীত চাৰিওফালে ফুৰিবলৈ যিহোৱাই পঠোৱা লোক এইসকল।" 11তেতিয়া তেওঁলোকে মেন্দি গছবোৰৰ মাজত থিয় হৈ থকা যিহোৱাৰ দূতজনাক উত্তৰ দি ক'লে, "আমি পৃথিৱীৰ সকলো ফালে ফুৰিলোঁ আৰু চোৱা, গোটেই পৃথিৱী সুস্থিৰ আৰু বিশ্ৰামে আছে।"\n12তেতিয়া যিহোৱাৰ দূতজনে উত্তৰ দি ক'লে, "হে বাহিনীসকলৰ যিহোৱা, যি যিৰূচালেমৰ, আৰু যিহূদাৰ নগৰবোৰৰ অহিতে আপুনি এই সত্তৰ বছৰ ক্ৰোধ কৰিয়েই আছে, সেই যিৰূচালেম আৰু যিহূদাৰ সেই নগৰবোৰৰ ওপৰত আপুনি কিমান কাললৈ দয়া নকৰাকৈ থাকিব?" 13তেতিয়া যিহোৱাই মোৰে সৈতে কথা হোৱা দূতজনক উত্তম বাক্য, এনে কি, শান্ত্বনাদায়ক বাক্যেৰে উত্তৰ দিলে।\n14তেতিয়া মোৰ লগত কথা হোৱা দূতজনে মোক ক'লে, "তুমি ঘোষণা কৰি কোৱা, 'বাহিনীসকলৰ যিহোৱাই এই কথা কৈছেঃ\n"মই যিৰূচালেম আৰু চিয়োনৰ অৰ্থে মহা অন্তৰ্জ্বালাৰে জ্বলিছোঁ।\n15আৰু নিশ্চিন্তে থকা জাতিসকলৰ ওপৰত মই অতিশয় অসন্তুষ্ট হৈছোঁ;\nকিয়নো মই কেৱল অলপ অসন্তুষ্ট হোৱাত, তেওঁলোক অমঙ্গলৰ অৰ্থে সাহাৰ্য্য কৰোঁতা হ'ল।"\n16এই হেতুকে যিহোৱাই এই কথা কৈছেঃ\n"মই নানা দয়াৰে সৈতে যিৰূচালেমলৈ ঘূৰিলোঁ; তাত মোৰ গৃহ সজা হ'ব।"\nবাহিনীসকলৰ যিহোৱাৰ এই বচন- "আৰু যিৰূচালেমৰ ওপৰত এডাল পৰিমাণজৰী বিস্তাৰ কৰা হ'ব!"\n17তুমি আকৌ ঘোষণা কৰি কোৱা,\n'বাহিনীসকলৰ যিহোৱাই এই কথা কৈছেঃ 'মোৰ নগৰবোৰ পুনৰায় মঙ্গলেৰে উপচি পৰিব,\nযিহোৱাই চিয়োনক পুনৰায় শান্ত্বনা কৰিব আৰু যিৰূচালেমক আকৌ মনোনীত কৰিব।"\n18পাছত চকু তুলি চাই মই চাৰিটা শিং দেখিলোঁ। 19তেতিয়া মোৰ লগত কথা হোৱা দূতজনক মই সুধিলোঁ, "এইবোৰ কি?" তেতিয়া তেওঁ মোক উত্তৰ দি ক'লে, "যিহূদা, ইস্ৰায়েল আৰু যিৰূচালেমক ছিন্ন-ভিন্ন কৰা শিং এইবোৰ।"\n20তাৰ পাছত যিহোৱাই মোক চাৰিজন শিল্পকৰ দেখুৱালে। তেতিয়া মই সুধিলোঁ, "এওঁলোকে কি কৰিবলৈ আহিছে?" তেওঁ উত্তৰ দি ক'লে, "যি কোনো মানুহকে নিজৰ মূৰ দাঙিব নোৱাৰাকৈ যিহূদাক ছিন্ন-ভিন্ন কৰা শিং এইবোৰ; কিন্তু যি জাতিবোৰে যিহূদা দেশ ছিন্ন-ভিন্ন কৰিবলৈ নিজ নিজ শিং তুলিছিল, সেই জাতিবোৰক ত্ৰাসিত কৰিবলৈ আৰু তেওঁলোকৰ শিংবোৰ ভাঙি পেলাবলৈ, এওঁলোক আহিছে।
